               EUROPSKA KOMISIJA
            Bruxelles, 13.1.2021.
            COM(2021) 6 final
            2021/0002(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Zajedničkom odboru EU-ZZP osnovanom Konvencijom od 20. svibnja 1987. o zajedničkom provoznom postupku u pogledu izmjena te Konvencije

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba zauzeti u Zajedničkom odboru EU-ZZP
                  1
                o zajedničkom provozu („Zajednički odbor”) u vezi s predviđenim donošenjem odluke o izmjenama dodataka Konvenciji od 20. svibnja 1987. o zajedničkom provoznom postupku
                  2
                („Konvencija”).

               2.Kontekst prijedloga

               2.1.Konvencija

               Konvencija je osmišljena radi olakšavanja kretanja robe između Europske unije i drugih ugovornih stranaka Konvencije. Njome se carinski provozni postupak Unije
                  3
                proširuje na ugovorne stranke Konvencije koje nisu Europska unija te se utvrđuju obveze trgovaca i carinskih tijela u pogledu robe koja se u tom postupku prevozi iz jedne ugovorne stranke u drugu. Na snagu je stupila 1. siječnja 1988.

               Europska unija je ugovorna stranka Konvencije. Ostale ugovorne stranke su Republika Island, Republika Sjeverna Makedonija, Kraljevina Norveška, Republika Srbija, Švicarska Konfederacija i Republika Turska. Te zemlje navedene su u Konvenciji kao zemlje zajedničkog provoza.

               2.2.Zajednički odbor

               Zadaća je Zajedničkog odbora upravljanje Konvencijom i osiguravanje njezine ispravne provedbe. Odbor odlukama donosi izmjene dodataka Konvenciji.

               Odluke zajedničkog odbora donose se međusobnim dogovorom
                  4
                ugovornih stranaka u skladu s člankom 14. stavkom 2. Konvencije.

               2.3.Predviđeni akt Zajedničkog odbora

               Početkom 2021. Zajednički odbor pisanim postupkom treba donijeti odluku o izmjeni dodataka I. i III. Konvenciji („predviđeni akt”).

               Svrha je predviđenog akta uskladiti Konvenciju s odredbama u Carinskom zakoniku Unije („CZU”)
                  5
                i njegovim delegiranim i provedbenim aktima u pogledu provoznog mehanizma i carinskog statusa robe Unije te provesti potrebne izmjene dodataka Konvenciji nakon povlačenja Ujedinjene Kraljevine iz Unije
                  6
                i pristupanja Ujedinjene Kraljevine Konvenciji. Ti su elementi navedeni u nastavku.

               Članak 311. Provedbene uredbe Komisije (EU) 2015/2447
                  7
                („Provedbeni akt”), kojim se utvrđuje zahtjev za prijenos naplate carinskog duga, izmijenjen je u rujnu 2019
                  8
               . Izmjenom se utvrđuju pravila za zahtjev za prijenos naplate ako carinsko tijelo zemlje uključene u provozni postupak dobije dokaze da su se događaji na temelju kojih je nastao carinski dug dogodili na njezinu državnom području. U tim slučajevima to bi tijelo trebalo zatražiti od zemlje otpreme da prenese na njega nadležnost za početak naplate. Zemlja otpreme trebala bi u određenom razdoblju potvrditi prenosi li nadležnost za početak naplate na carinsko tijelo koje podnosi zahtjev. Stoga bi članak 50. Dodatka I. Konvenciji, u kojem se ponavlja članak 311. Provedbenog akta, trebalo na odgovarajući način izmijeniti.

               Prilog 72–04 Provedbenom aktu, u kojem je opisan postupak osiguravanja kontinuiteta poslovanja za provoz Unije, izmijenjen je i primjenjuje se od 30. lipnja 2020.
                  9
                Kako bi se omogućila veća fleksibilnost u postupku osiguravanja kontinuiteta poslovanja u provozu i smanjile formalnosti i troškovi za carinska tijela, produljena je valjanost papirnatih potvrda o zajedničkom osiguranju i potvrda o odricanju od osiguranja. Članak 79. Dodatka I. Konvenciji i. poglavlje III. točku 19.3 Priloga II. Dodatku I. Konvenciji, u kojem se ponavlja dio I. poglavlje III. točka 19.3. Priloga 72-04 Provedbenom aktu, trebalo bi na odgovarajući način izmijeniti.

               Kada se Carinski zakonik Unije prestane primjenjivati na Ujedinjenu Kraljevinu i u njoj, uz iznimku Sjeverne Irske, Ujedinjena Kraljevina pristupit će Konvenciji kao zasebna ugovorna stranka
                  10
               , a primjenjivat će se Protokol o Irskoj / Sjevernoj Irskoj priložen Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
                  11
               . Konvencija sadržava upućivanja na države članice EU-a, zemlje zajedničkog provoza i odgovarajuće oznake zemalja. Stoga je potrebno na odgovarajući način izmijeniti Dodatak III. Konvenciji kako bi se Ujedinjena Kraljevina razlikovala u odnosu na Sjevernu Irsku i naznačilo da se CZU, posebno u pogledu odredaba o osiguranju, primjenjuje u Sjevernoj Irskoj.

               Stajalište EU-a o Nacrtu odluke Zajedničkog odbora o daljnjim izmjenama Konvencije temelji se na pravilima EU-a o kojima je Vijeće već postiglo dogovor (posebno u odredbama delegiranih i provedbenih akata Carinskog zakonika Unije). Sadržaj povezan s primjenom Protokola o Irskoj / Sjevernoj Irskoj u skladu je s tim protokolom.

               Predviđeni akt postat će obvezujući za stranke u skladu s člankom 2. te odluke kojim se propisuje njezino stupanje na snagu na dan njezina donošenja.

               Odredbe koje se odnose na valjanost papirnatih potvrda o zajedničkom osiguranju i potvrda o odricanju od osiguranja trebale bi se primjenjivati retroaktivno od 30. lipnja 2020. U skladu s pravom Unije i Konvencijom trebalo bi osigurati jednake uvjete za jamce. Produljeno razdoblje valjanosti potvrda već je na snazi od 30. lipnja 2020. u carinskom zakonodavstvu Unije.

               Odredbe povezane s primjenom Protokola o Irskoj / Sjevernoj Irskoj primjenjivat će se od trenutka kad se Carinski zakonik Unije prestane primjenjivati na Ujedinjenu Kraljevinu i u njoj, uz iznimku Sjeverne Irske u kojoj će se CZU nastaviti primjenjivati nakon tog datuma, i kad Ujedinjena Kraljevina pristupi Konvenciji kao zasebna ugovorna stranka.

               U skladu s člankom 15. stavkom 3. Konvencije ugovorne stranke provode odluke o izmjeni Konvencije u skladu sa svojim zakonodavstvom.

               3.Stajalište koje treba zauzeti u ime Unije

                  Predloženo stajalište koje treba zauzeti u ime Unije jest izmjena dodataka I. i III. Konvenciji kako bi ih se uskladilo sa sljedećim:

                  ·carinskim zakonodavstvom Unije kojim se uređuju postupci provoza Unije, a posebno izmijenjenim člankom 311. Provedbenog akta, kojim se utvrđuje zahtjev za prijenos naplate carinskog duga i Prilogom 72-04 Provedbenom aktu u pogledu valjanosti papirnatih potvrda o zajedničkom osiguranju i potvrda o odricanju od osiguranja, koje se upotrebljavaju u postupku osiguravanja kontinuiteta poslovanja;

                  ·primjenom Protokola o Irskoj / Sjevernoj Irskoj, a posebno radi razlikovanja Ujedinjene Kraljevine u odnosu na Sjevernu Irsku, ako je primjenjivo.

               Prijedlog je u skladu sa zajedničkom trgovinskom politikom.

               Osiguravanjem potpune usklađenosti Konvencije s postojećim zakonodavstvom Unije te stvaranjem jedinstvenih uvjeta za dosljednu provedbu odredaba o provozu Unije i o zajedničkom provoznom postupku, predložene izmjene Konvencije dovele bi do znatnih i konkretnih koristi za trgovce i carinske uprave.

               4.Pravna osnova

               4.1.Postupovnopravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               U članku 15. stavku 3. Konvencije propisano je da Zajednički odbor EU-ZZP odlukom donosi izmjene dodataka Konvenciji.

               4.1.2.Primjena na ovaj predmet

               Zajednički odbor je tijelo osnovano na temelju sporazuma, u ovom slučaju Konvencije o zajedničkom provoznom postupku.

               Odluka koju Zajednički odbor treba donijeti akt je koji proizvodi pravne učinke. Predviđeni akt bit će obvezujući prema međunarodnom pravu u skladu s člankom 15. stavkom 3. i člankom 20. Konvencije.

               Predviđenim aktom ne dopunjuje se niti izmjenjuje institucionalni okvir Konvencije.

               Stoga je postupovnopravna osnova za predloženu Odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojem se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni je cilj i sadržaj predviđenog akta osigurati učinkovite postupke prelaska robe preko granica. Glavni cilj i sadržaj predviđenog akta stoga se odnose na zajedničku trgovinsku politiku.

               Stoga je materijalnopravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Zajedničkog odbora izmijeniti Konvencija i njezini dodaci, potrebno ju je nakon donošenja objaviti u Službenom listu Europske unije.

               2021/0002 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Zajedničkom odboru EU-ZZP osnovanom Konvencijom od 20. svibnja 1987. o zajedničkom provoznom postupku u pogledu izmjena te Konvencije

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Konvencija o zajedničkom provoznom postupku
                  12
                (dalje u tekstu „Konvencija”) sklopljena je 20. svibnja 1987. između Europske ekonomske zajednice, Republike Austrije, Republike Finske, Republike Islanda, Kraljevine Norveške, Kraljevine Švedske i Švicarske Konfederacije i stupila je na snagu 1. siječnja 1988.

               (2)U skladu s člankom 15. stavkom 3. točkom (a) Konvencije Zajednički odbor osnovan tom Konvencijom može odlukama donijeti izmjene dodataka Konvenciji.

               (3)Početkom 2021. Zajednički odbor treba donijeti odluku o izmjeni dodataka I. i III. Konvenciji.

               (4)Primjereno je utvrditi stajalište koje treba zauzeti u ime Unije u Zajedničkom odboru jer će odluka o izmjeni dodataka I. i III. Konvenciji biti obvezujuća za Uniju.

               (5)Članak 311. Provedbene uredbe Komisije (EU) 2015/2447
                  13
                („Provedbeni akt”), kojim se utvrđuje zahtjev za prijenos naplate carinskog duga, izmijenjen je
                  14
               . U skladu s novim stavcima 3. i 4. ako carinsko tijelo zemlje uključene u provozni postupak dobije dokaze da su se događaji na temelju kojih je nastao carinski dug dogodili na njezinu državnom području, to bi tijelo trebalo zatražiti od zemlje otpreme da prenese na njega nadležnost za početak naplate. Zemlja otpreme trebala bi u određenom razdoblju potvrditi prenosi li nadležnost za početak naplate na carinsko tijelo koje podnosi zahtjev. Stoga bi članak 50. Dodatka I. Konvenciji, u kojem se ponavljaju odredbe članka 311. Provedbenog akta, trebalo na odgovarajući način izmijeniti.

               (6)Prilog 72-04 Provedbenom aktu, u kojem je opisan postupak osiguravanja kontinuiteta poslovanja za provoz Unije, izmijenjen je
                  15
               . Kako bi se omogućila veća fleksibilnost u postupku osiguravanja kontinuiteta poslovanja u provozu i smanjile formalnosti i troškovi za carinska tijela, produljena je valjanost papirnatih potvrda o zajedničkom osiguranju i potvrda o odricanju od osiguranja. Stoga bi članak 79. Dodatka I. Konvenciji i poglavlje III. točku 19.3. Priloga II. Dodatku I. Konvenciji, u kojem se ponavlja dio I. poglavlje III. točka 19.3. Priloga 72-04 Provedbenom aktu, trebalo na odgovarajući način izmijeniti.

               (7)Kada se Carinski zakonik Unije prestane primjenjivati na Ujedinjenu Kraljevinu i u njoj, uz iznimku Sjeverne Irske, Ujedinjena Kraljevina pristupit će Konvenciji kao zasebna ugovorna stranka
                  16
               , a primjenjivat će se Protokol o Irskoj / Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju
                  17
               . Konvencija sadržava upućivanja na imena država članica EU-a i zemalja zajedničkog provoza te odgovarajuće oznake zemalja. Stoga je potrebno na odgovarajući način izmijeniti Dodatak III. Konvenciji kako bi se naznačilo da je Ujedinjena Kraljevina zemlja zajedničkog provoza i da se CZU, posebno u pogledu odredaba o osiguranju, primjenjuje u Sjevernoj Irskoj,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na 33. sastanku ili nekom sljedećem sastanku Zajedničkog odbora ili putem pisanog postupka u vezi s izmjenama dodataka toj Konvenciji temelji se na nacrtu odluke Zajedničkog odbora priloženom ovoj Odluci.

               Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Zemlje zajedničkog provoza

                     (2)

                        SL L 226, 13.8.1987., str. 2.

                     (3)

                        Članci 226. i 227. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

                     (4)

                        Nema prigovora nijedne od ugovornih stranaka.

                     (5)

                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

                     (6)

                        SL L 29, 31.1.2020., str. 7.

                     (7)

                        Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).

                     (8)

                        Provedbena uredba Komisije (EU) 2019/1394 оd 10. rujna 2019. o izmjeni i ispravku Provedbene uredbe (EU) 2015/2447 u pogledu određenih pravila o nadzoru za puštanje u slobodni promet i izlasku iz carinskog područja Unije (SL L 234, 11.9.2019, str. 1.).

                     (9)

                        Provedbena Uredba Komisije (EU) 2020/893 od 29. lipnja 2020. o izmjeni Provedbene uredbe Komisije (EU) 2015/2447 о utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 206, 30.6.2020., str. 8.).

                     (10)

                        Odluka br. 1/2018 Zajedničkog odbora EU-ZZP od 4. prosinca 2018. u pogledu poziva Ujedinjenoj Kraljevini da pristupi Konvenciji o zajedničkom provoznom postupku [2018/1987] (SL L 317, 14.12.2018, str. 47.).

                     (11)

                        SL L 29, 31.1.2020., str. 102.

                     (12)

                        SL L 226, 13.8.1987., str. 2.

                     (13)

                        Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).

                     (14)

                        Provedbena uredba Komisije (EU) 2019/1394 оd 10. rujna 2019. o izmjeni i ispravku Provedbene uredbe (EU) 2015/2447 u pogledu određenih pravila o nadzoru za puštanje u slobodni promet i izlasku iz carinskog područja Unije (SL L 234, 11.9.2019, str. 1.).

                     (15)

                        Provedbena Uredba Komisije (EU) 2020/893 od 29. lipnja 2020. o izmjeni Provedbene uredbe Komisije (EU) 2015/2447 о utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 206, 30.6.2020., str. 8.).

                     (16)

                        Odluka br. 1/2018 Zajedničkog odbora EU-ZZP od 4. prosinca 2018. u pogledu poziva Ujedinjenoj Kraljevini da pristupi Konvenciji o zajedničkom provoznom postupku [2018/1987] (SL L 317, 14.12.2018, str. 47.).

                     (17)

                        SL L 29, 31.1.2020., str. 102.

    ---documentbreak---

               EUROPSKA KOMISIJA
            Bruxelles, 13.1.2021.
            COM(2021) 6 final
            PRILOG

            Prijedlogu odluke Vijeća
            o stajalištu koje u ime Europske unije treba zauzeti u Zajedničkom odboru EU-ZZP osnovanom Konvencijom od 20. svibnja 1987. o zajedničkom provoznom postupku u pogledu izmjena te Konvencije

               NACRT
                  ODLUKE br.     /2021 Zajedničkog odbora EU-ZZP uspostavljenog Konvencijom od 20. svibnja 1987. o zajedničkom provoznom postupku
                  od …..2021.
                  o izmjenama dodataka I. i III. Konvenciji

               ZAJEDNIČKI ODBOR EU-ZZP,

               uzimajući u obzir Konvenciju od 20. svibnja 1987. o zajedničkom provoznom postupku, a posebno njezin članak 15. stavak 3. točku (a),

               budući da:

               (1)U skladu s člankom 15. stavkom 3. točkom (a) Konvencije od 20. svibnja 1987. o zajedničkom provoznom postupku
                  1
                („Konvencija”), Zajednički odbor osnovan tom Konvencijom odlukom donosi izmjene dodataka Konvenciji.

               (2)Članak 311. Provedbene uredbe Komisije (EU) 2015/2447
                  2
               , kojim se utvrđuje zahtjev za prijenos naplate carinskog duga, izmijenjen je
                  3
               . U skladu s novim stavcima 3. i 4. ako carinsko tijelo zemlje uključene u provozni postupak dobije dokaze da su se događaji na temelju kojih je nastao carinski dug dogodili na njezinu državnom području, to bi tijelo trebalo zatražiti od zemlje otpreme da prenese na njega nadležnost za početak naplate. Zemlja otpreme trebala bi u određenom razdoblju potvrditi prenosi li nadležnost za početak naplate na carinsko tijelo koje podnosi zahtjev. Stoga bi članak 50. Dodatka I. Konvenciji, u kojem se ponavljaju odredbe članka 311. Provedbene uredbe Komisije (EU) 2015/2447, trebalo na odgovarajući način izmijeniti.

               (3)Prilog 72-04 Provedbenoj uredbi Komisije (EU) 2015/2447, u kojem je opisan postupak osiguravanja kontinuiteta poslovanja za provoz Unije, izmijenjen je
                  4
                i primjenjuje se od 30. lipnja 2020. U skladu s izmijenjenim poglavljem III. točkom 19.3. produljena je valjanost papirnatih potvrda o zajedničkom osiguranju i potvrda o odricanju od osiguranja predviđenih u Prilogu 72-04 Provedbenoj uredbi (EU) 2015/2447 kako bi se omogućila veća fleksibilnost u postupku osiguravanja kontinuiteta poslovanja u provozu i smanjile formalnosti i troškovi za carinska tijela. Stoga bi članak 79. Dodatka I. Konvenciji i poglavlje III. točku 19.3. Priloga II. Dodatku I. Konvenciji, u kojem se ponavlja dio I. poglavlje III. točka 19.3. Priloga  72-04 Provedbenom aktu, trebalo na odgovarajući način izmijeniti. Ta bi se izmjena također trebala primjenjivati od 30. lipnja 2020. kako bi se jamcima osigurali jednaki uvjeti u skladu s carinskim zakonodavstvom Unije i Konvencijom.

               (4)Obrasci za obveze jamca utvrđeni su u prilozima C1, C2, C4, C5 i C6 Dodatku III. Konvenciji. U tim su obrascima navedene države članice Unije i ostale ugovorne stranke Konvencije. Odlukom br. 2/2018
                  5
                Zajedničkog odbora EU-ZZP brišu se upućivanja na Ujedinjenu Kraljevinu kao državu članicu Unije i umeće se upućivanje na Ujedinjenu Kraljevinu kao zemlju zajedničkog provoza od datuma na koji pristupanje Ujedinjene Kraljevine kao zasebne ugovorne stranke stupi na snagu. Osim toga, kao posljedica primjene Protokola o Irskoj / Sjevernoj Irskoj
                  6
               , za postupke provoza Unije Sjevernu Irsku trebalo bi navesti tako da se naznači da svako osiguranje koje je valjano u državama članicama EU-a mora vrijediti i u Sjevernoj Irskoj.

               (5)Kao posljedica primjene Protokola o Irskoj / Sjevernoj Irskoj i u skladu s člankom 5. stavkom 2. Uredbe (EZ) br. 471/2009
                  7
                uvedena je nova oznaka „XI”
                  8
                kako bi se Ujedinjena Kraljevina razlikovala u odnosu na Sjevernu Irsku. Uporabu oznaka zemalja definiranih u Prilogu A2 i Prilogu B1 Dodatku III. Konvenciji trebalo bi na odgovarajući način izmijeniti.

               (6)Kako bi se osigurala ispravna primjena nove oznake „XI”, svi navodi u Konvenciji koji se odnose na uporabu oznaka zemalja trebali bi upućivati na Prilog A2 ili Prilog B1 Dodatku III. Konvenciji.

               (7)Odluka br. 2/2018 Zajedničkog odbora EU-ZZP stupa na snagu 1. siječnja 2021. nakon što je Odluka br. 1/2019
                  9
                Zajedničkog odbora EU-ZZP stupila na snagu 4. prosinca 2019. Odlukom br. 1/2019 u obrasce za obveze jamca navedene u prilozima C1, C2, C4, C5 i C6 Dodatku III. Konvenciji uvedeno je novo ime „Republika Sjeverna Makedonija”, a odlukom br. 2/2018 u prilozima C1, C2 i C4 ponovno je pogreškom uvedeno staro ime „bivša jugoslavenska republika Makedonija”. Stoga bi na tim obrascima trebalo ponovno navesti novo ime „Republika Sjeverna Makedonija”.

               Konvenciju bi stoga trebalo na odgovarajući način izmijeniti,

               DONIJELO JE OVU ODLUKU:

               Članak 1.

               (1)Dodatak I. Konvenciji mijenja se kako je navedeno u Prilogu A ovoj Odluci.

               (2)Dodatak III. Konvenciji mijenja se kako je navedeno u Prilogu B ovoj Odluci.

               Članak 2.

               Ova Odluka stupa na snagu na dan donošenja.

               Točke 2. i 3. Priloga A primjenjuju se od 30. lipnja 2020.

               Točke od 1. do 4. Priloga B primjenjuju se od datuma na koji Ujedinjena Kraljevina pristupi Konvenciji kao ugovorna stranka.

               Sastavljeno u........

                     Za Zajednički odbor

                     Predsjednik

               Prilog A

               Dodatak I. Konvenciji mijenja se kako slijedi:

               (1)u članku 50. dodaju se sljedeći stavci 3. i 4.:

               „3. Ako carinsko tijelo zemlje uključene u zajednički provozni postupak dobije dokaze, prije isteka roka iz članka 114. stavka 2. točke (a), da je mjesto u kojem su se dogodili događaji na temelju kojih je nastao carinski dug na njezinu državnom području, to tijelo odmah i u svakom slučaju u tom roku šalje propisno obrazložen zahtjev carinskom tijelu zemlje otpreme da prenese nadležnost za početak naplate na carinsko tijelo koje podnosi zahtjev.

               4. Carinsko tijelo zemlje otpreme potvrđuje primitak zahtjeva podnesenog u skladu sa stavkom 3. i u roku od 28 dana od datuma slanja zahtjeva obavješćuje carinsko tijelo koje podnosi zahtjev o tome pristaje li na ispunjavanje zahtjeva i prenosi li na tijelo koje podnosi zahtjev nadležnost za početak naplate.”;

               (2)u članku 79.:

               (a)stavak 2. zamjenjuje se sljedećim:

               „2. Rok valjanosti potvrde o zajedničkom osiguranju ili potvrde o odricanju od osiguranja ne smije biti dulji od pet godina. Međutim, jamstveni carinski ured može produljiti taj rok za jedno dodatno razdoblje od najviše pet godina.”;

               (b)u članku 2. dodaju se sljedeći stavci 3. i 4.:

               „3. Ako je tijekom roka valjanosti potvrde jamstveni carinski ured obaviješten da potvrda zbog brojnih izmjena više nije dovoljno čitljiva i da bi je otpremni carinski ured mogao odbiti, jamstveni carinski ured poništava tu potvrdu i prema potrebi izdaje novu.

               4. Potvrde s rokom valjanosti od dvije godine ostaju valjane. Jamstveni carinski ured može produljiti njihov rok valjanosti za jedno dodatno razdoblje od najviše pet godina.”;

               (3)u Prilogu II. poglavlju III. točka 19.3. zamjenjuje se sljedećim:

               „19.3. Rok valjanosti potvrde o zajedničkom osiguranju ili potvrde o odricanju od osiguranja ne smije biti dulji od pet godina. Međutim, jamstveni carinski ured može produljiti taj rok za jedno dodatno razdoblje od najviše pet godina.

               Ako je tijekom roka valjanosti potvrde jamstveni carinski ured obaviješten da potvrda zbog brojnih izmjena više nije dovoljno čitljiva i da bi je otpremni carinski ured mogao odbiti, jamstveni carinski ured poništava tu potvrdu i prema potrebi izdaje novu.

               Potvrde s rokom valjanosti od dvije godine ostaju valjane. Jamstveni carinski ured može produljiti njihov rok valjanosti za jedno dodatno razdoblje od najviše pet godina.”.

               Prilog B

               Dodatak III. Konvenciji mijenja se kako slijedi:

               (1)u Prilogu A1 glavi II. poglavlju II. točki B o pojedinostima o podacima iz provozne deklaracije, točka „REFERENTNA OZNAKA OSIGURANJA”, tekst „(ISO alfa-2 oznaka zemlje)” u sadržaju polja 2. zamjenjuje se sljedećim:

               „(oznaka zemlje navedena u Prilogu A2)”;

               (1)u Prilogu A2 u točki 1. dodaje se sljedeća rečenica:

               „XI se upotrebljava za Sjevernu Irsku.”;

               (2)u Prilogu A4 točki 1. tekst „(ISO alfa-2 oznaka zemlje)” u sadržaju polja 2. zamjenjuje se sljedećim:

               „(oznaka zemlje navedena u Prilogu A2)”;

               (3)u Prilogu B1 polje 51 mijenja se kako slijedi:

               (a)tekst „GB
                     Ujedinjena Kraljevina” zamjenjuje se tekstom

               „GB
                     Ujedinjena Kraljevina (bez Sjeverne Irske)”;

               (b)na popis se dodaje sljedeća stavka:

               „XI
                     Sjeverna Irska”;

               (4)u Prilogu C1 točka 1. mijenja se kako slijedi:

               (a)tekst „bivše jugoslavenske republike Makedonije” zamjenjuje se tekstom „Republike Sjeverne Makedonije”;

               (b)uz tekst „Ujedinjene Kraljevine Velike Britanije i Sjeverne Irske3” ispred bilješke 3. dodaje se bilješka 3.a, koja glasi:

               „U skladu s Protokolom o Irskoj / Sjevernoj Irskoj Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, Sjevernu Irsku za potrebe ovog osiguranja treba smatrati dijelom Europske unije. Stoga jamac s poslovnim nastanom na carinskom području Europske unije navodi adresu za dostavu pismena ili imenuje zastupnika u Sjevernoj Irskoj ako se u njoj može koristiti osiguranje. Međutim, ako osiguranje u kontekstu zajedničkog provoza postane valjano u Europskoj uniji i Ujedinjenoj Kraljevini, jedinstvena adresa za dostavu pismena ili imenovani zastupnik u Ujedinjenoj Kraljevini može obuhvaćati sve dijelove Ujedinjene Kraljevine, uključujući Sjevernu Irsku.”;

               (5)u Prilogu C2 točka 1. mijenja se kako slijedi:

               (a)tekst „bivše jugoslavenske republike Makedonije” zamjenjuje se tekstom „Republike Sjeverne Makedonije”;

               (b)uz tekst „Ujedinjene Kraljevine Velike Britanije i Sjeverne Irske” dodaje se bilješka 2.a, koja glasi:

               „U skladu s Protokolom o Irskoj / Sjevernoj Irskoj Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, Sjevernu Irsku za potrebe ovog osiguranja treba smatrati dijelom Europske unije. Stoga jamac s poslovnim nastanom na carinskom području Europske unije navodi adresu za dostavu pismena ili imenuje zastupnika u Sjevernoj Irskoj ako se u njoj može koristiti osiguranje. Međutim, ako osiguranje u kontekstu zajedničkog provoza postane valjano u Europskoj uniji i Ujedinjenoj Kraljevini, jedinstvena adresa za dostavu pismena ili imenovani zastupnik u Ujedinjenoj Kraljevini može obuhvaćati sve dijelove Ujedinjene Kraljevine, uključujući Sjevernu Irsku.”;

               (6)u Prilogu C4 točka 1. mijenja se kako slijedi:

               (a)tekst „bivše jugoslavenske republike Makedonije” zamjenjuje se tekstom „Republike Sjeverne Makedonije”;

               (b)uz tekst „Ujedinjene Kraljevine Velike Britanije i Sjeverne Irske3” ispred bilješke 3. dodaje se bilješka 3.a , koja glasi:

               „U skladu s Protokolom o Irskoj / Sjevernoj Irskoj Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, Sjevernu Irsku za potrebe ovog osiguranja treba smatrati dijelom Europske unije . Stoga jamac s poslovnim nastanom na carinskom području Europske unije navodi adresu za dostavu pismena ili imenuje zastupnika u Sjevernoj Irskoj ako se u njoj može koristiti osiguranje. Međutim, ako osiguranje u kontekstu zajedničkog provoza postane valjano u Europskoj uniji i Ujedinjenoj Kraljevini, jedinstvena adresa za dostavu pismena ili imenovani zastupnik u Ujedinjenoj Kraljevini može obuhvaćati sve dijelove Ujedinjene Kraljevine, uključujući Sjevernu Irsku.”;

               (7)u Prilogu C5 redak 7. mijenja se kako slijedi:

               (1)uz tekst „Ujedinjena Kraljevina” dodaje se bilješka (**) koja glasi:

               (2)„(**) U skladu s Protokolom o Irskoj / Sjevernoj Irskoj Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, Sjevernu Irsku za potrebe ovog osiguranja treba smatrati dijelom Europske unije.”;

               (8)u Prilogu C6 redak 6. mijenja se kako slijedi:

               (1)uz tekst „Ujedinjena Kraljevina” dodaje se bilješka (**) koja glasi:

               (2)„(**) U skladu s Protokolom o Irskoj / Sjevernoj Irskoj Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, Sjevernu Irsku za potrebe ovog osiguranja treba smatrati dijelom Europske unije.” .

                     (1)

                        SL L 226, 13.8.1987., str. 2.

                     (2)

                        Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).

                     (3)

                        Provedbena uredba Komisije (EU) 2019/1394 оd 10. rujna 2019. o izmjeni i ispravku Provedbene uredbe (EU) 2015/2447 u pogledu određenih pravila o nadzoru za puštanje u slobodni promet i izlasku iz carinskog područja Unije (SL L 234, 11.9.2019, str. 1.).

                     (4)

                        Provedbena Uredba Komisije (EU) 2020/893 od 29. lipnja 2020. o izmjeni Provedbene uredbe Komisije (EU) 2015/2447 о utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 206, 30.6.2020., str. 8.).

                     (5)

                        SL L 317, 14.12.2018., str. 48.

                     (6)

                        Protokol o Irskoj / Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 102.).

                     (7)

                        Uredba (EZ) br. 471/2009 Europskog parlamenta i Vijeća od 6. svibnja 2009. o statistici Zajednice u vezi s vanjskom trgovinom sa zemljama nečlanicama te o stavljanju izvan snage Uredbe Vijeća (EZ) br. 1172/95 (SL L 152, 16.6.2009., str. 23.).

                     (8)

                        Provedbena uredba Komisije (EU) 2020/1470 оd 12. listopada 2020. o nomenklaturi zemalja i područja za europske statistike o međunarodnoj trgovini robom te o geografskoj raščlambi za druge poslovne statistike (SL L 334, 13.10.2020., str. 2.).

                     (9)

                        SL L 103, 3.4.2020., str. 47.


               EUROPSKA KOMISIJA
            Bruxelles, 27.1.2021.
            COM(2021) 27 final
            2021/0014(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Odboru za trgovinu u vezi s izmjenom Dodatka 1. Prilogu XII. („Vladine javne nabave”) Sporazumu o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje u ime Unije treba zauzeti u Odboru za trgovinu iz Sporazuma o trgovini između Europske unije i njezinih država članica, s jedne strane, i Kolumbije, Ekvadora i Perua, s druge strane („Sporazum o trgovini”), a posebno s obzirom na njegov članak 191.

               Člankom 191. Sporazuma o trgovini utvrđuju se postupci kojima stranka može izmijeniti ili ispraviti obuhvat nabave iz glave VI. Sporazuma o trgovini.

               U odjeljku A pododjeljku 1. („Tijela središnje državne uprave”) Dodatka 1. Prilogu XII. („Vladine javne nabave”) Sporazumu o trgovini navedena su kolumbijska tijela središnje državne uprave čija je nabava obuhvaćena glavom VI.

               Na sastanku Pododbora za javnu nabavu održanom 17. listopada 2019. u Bogoti Kolumbija je obavijestila Uniju o namjeri da ažurira popis tijela nabave na središnjoj razini dodavanjem šest agencija osnovanih nakon 2011., koje pripadaju izvršnoj razini. U trenutku zaključenja pregovora o Sporazumu o trgovini između Unije i Kolumbije 2010. trenutačne nadležnosti takvih agencija tada su imala tijela nabave na ministarskoj razini. Te agencije trenutačno nisu na popisu tijela nabave na središnjoj razini u obuhvatu Kolumbije.

               Unija i Kolumbija suglasne su izmijeniti odjeljak A pododjeljak 1. Dodatka 1. Prilogu XII. Sporazumu o trgovini. Unija i Kolumbija suglasne su da za takvo ažuriranje ne bi trebale biti potrebne nikakve kompenzacijske prilagodbe jer je riječ o neznatnoj izmjeni u skladu s člankom 191. stavkom 2. Sporazuma o trgovini.

               U skladu s člankom 14. stavkom 3. Sporazuma o trgovini, u vezi s njegovim člankom 12. stavkom 4., odluka o izmjeni odjeljka A pododjeljka 1. Dodatka 1. Prilogu XII. Sporazumu o trgovini može se donijeti u okviru Odbora za trgovinu osnovanom na temelju Sporazuma o trgovini između Unije i Kolumbije („dotična andska zemlja potpisnica”) jer se odnosi isključivo na njihov bilateralni odnos.

               2.Kontekst prijedloga

               2.1.Sporazum o trgovini

               Cilj je Sporazuma o trgovini otvoriti tržišta i povećati stabilnost trgovinskog odnosa između Europske unije i njezinih država članica i Kolumbije, Ekvadora i Perua.

               Jedan od ključnih ciljeva Sporazuma o trgovini učinkovito je i recipročno otvaranje tržišta javne nabave stranaka. Glava VI. Sporazuma o trgovini o javnoj nabavi ima dvojaki cilj: odrediti pravila o javnoj nabavi kojima se osigurava transparentno, učinkovito i nediskriminirajuće sklapanje javnih ugovora te recipročno otvoriti tržišta javne nabave ponuditeljima, robi i uslugama druge stranke. Stoga su Unija i Kolumbija bilateralno u pregovorima dogovorile uzajamni pristup javnim natječajima koji su obuhvaćeni poglavljem o javnoj nabavi. U poglavlju o javnoj nabavi utvrđeno je na koje se postupke nabave primjenjuju dogovorena postupovna i materijalna pravila.

               Unija i Kolumbija suglasne su da bi popis tijela nabave Kolumbije na središnjoj razini trebalo ažurirati dodavanjem tih šest agencija kako je utvrđeno u ovoj Odluci.

               U skladu s tim Unija i Kolumbija suglasne su s tim da se odjeljak A pododjeljak 1. Dodatka 1. Prilogu XII. Sporazumu o trgovini izmijeni bez kompenzacijskih prilagodbi jer je riječ o neznatnoj izmjeni u skladu s člankom 191. stavkom 2. Sporazuma o trgovini.

               2.2.Odbor za trgovinu

               Odbor za trgovinu osnovan na temelju članka 12. Sporazuma nadzire i olakšava izvršenje Sporazuma o trgovini i ispravnu primjenu njegovih odredbi; ocjenjuje rezultate primjene Sporazuma o trgovini, posebno razvoj trgovinskih i gospodarskih odnosa između stranaka; nadzire rad svih specijaliziranih tijela uspostavljenih u skladu sa Sporazumom o trgovini te preporučuje sve potrebne aktivnosti; ocjenjuje i donosi odluke o svim pitanjima koja mu upućuju specijalizirana tijela; donosi vlastiti poslovnik, kao i raspored i dnevni red sastanaka. Odbor za trgovinu odluke donosi konsenzusom. Donesene su odluke obvezujuće za stranke koje poduzimaju sve potrebne mjere za njihovu provedbu. U slučajevima iz članka 12. stavka 4. Sporazuma o trgovini sve odluke donose Unija i dotična andska zemlja potpisnica te proizvode pravni učinak samo između navedenih stranaka, pod uvjetom da takve odluke ne utječu na prava i obveze druge andske zemlje potpisnice (članak 14. stavak 3.).

               2.3.Predviđeni akt Odbora za trgovinu

               Na šestom sastanku Pododbora za javnu nabavu održanom 17. listopada 2019. u Bogoti Kolumbija je obavijestila Uniju o namjeri da ažurira popis tijela nabave na središnjoj razini dodavanjem šest agencija osnovanih nakon 2011., koje pripadaju izvršnoj razini.

               Svrha je predviđenog akta unijeti izmjenu u odjeljak A pododjeljak 1. („Tijela središnje državne uprave”) Dodatka 1. Prilogu XII. („Vladine javne nabave”) Sporazumu o trgovini u kojem je utvrđeno koja su kolumbijska tijela središnje državne uprave obuhvaćena glavom VI.

               Predloženom izmjenom ažurirat će se popis tijela nabave na središnjoj razini dodavanjem šest agencija osnovanih nakon 2011., koje pripadaju izvršnoj razini.

               Predviđeni akt postaje obvezujući za stranke u skladu s člankom 14. stavkom 2. Sporazuma o trgovini u kojem se navodi sljedeće: „Odluke koje je usvojio Odbor za trgovinu obvezuju stranke, koje poduzimaju sve potrebne mjere za njihovu provedbu.”

               3.Stajalište koje treba zauzeti u ime Unije

               Od Vijeća se traži da donese odluku kojom se utvrđuje stajalište koje u ime Europske unije treba zauzeti o nacrtu odluke Odbora za trgovinu između Europske unije, Kolumbije i Perua o izmjeni odjeljka A pododjeljka 1. („Tijela središnje državne uprave”) Dodatka 1. Prilogu XII. („Vladine javne nabave”) Sporazumu o trgovini, u kojem je utvrđeno koja su kolumbijska središnja tijela nabave obuhvaćena glavom VI.

               Stajalište koje treba zauzeti u ime Europske unije o predloženoj izmjeni u skladu je s nacrtom odluke Odbora za trgovinu priloženim ovoj Odluci.

               Cilj je navedene izmjene ažurirati popis tijela nabave na središnjoj razini dodavanjem šest agencija osnovanih nakon 2011., koje pripadaju izvršnoj razini. U trenutku zaključenja pregovora o Sporazumu o trgovini između Unije i Kolumbije 2010. trenutačne nadležnosti takvih agencija tada su imala tijela nabave na ministarskoj razini. Te agencije trenutačno nisu na popisu tijela nabave na središnjoj razini u obuhvatu Kolumbije.

               Člankom 191. Sporazuma o trgovini („Izmjene i ispravci obuhvata”) predviđena je mogućnost izmjene obuhvata glave VI. o javnoj nabavi. U skladu s člankom 191. stavkom 4. Sporazuma o trgovini, Odbor za trgovinu ovlašten je usuglasiti se o svim takvim izmjenama kojima stranke mijenjaju relevantni prilog, odnosno Prilog XII. („Vladine javne nabave”) Sporazumu o trgovini.

               S obzirom na to da će odluka proizvoditi pravni učinak samo između Unije i Kolumbije, odluku mogu donijeti Unija i Kolumbija u okviru Odbora za trgovinu jer se odluka isključivo odnosi na njihov bilateralni odnos u skladu s člankom 14. stavkom 3. Sporazuma.

               Prijedlog je u isključivoj nadležnosti Unije. Načelo supsidijarnosti stoga se ne primjenjuje.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  1
               .

               4.1.2.Primjena na ovaj predmet

               Odbor za trgovinu tijelo je osnovano sporazumom, točnije Sporazumom o trgovini između Europske unije i njezinih država članica, s jedne strane, i Kolumbije i Perua, s druge strane.

               Odluka koju u skladu s člankom 14. stavkom 2. Sporazuma o trgovini treba donijeti Odbor za trgovinu akt je s obvezujućim pravnim učinkom. Predviđenim aktom ne dopunjuje se niti mijenja institucionalni okvir Sporazuma o trgovini.

               Postupovna pravna osnova za predloženu odluku stoga je članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta, odnosno proširenje obuhvata javne nabave iz glave VI. Sporazuma, pripada području zajedničke trgovinske politike.

               Materijalna pravna osnova predložene odluke stoga je članak 207. UFEU-a, a posebno njegov stavak 4.

               4.3.Zaključak

               Pravna osnova predložene odluke trebao bi biti članak 207. stavak 4. prvi podstavak UFEU-a, u vezi s njegovim člankom 218. stavkom 9.

               5.Objava predviđenog akta

               Budući da će se aktom Vijeća izmijeniti odjeljak A pododjeljak 1. („Tijela središnje državne uprave”) Dodatka 1. Prilogu XII. („Vladine javne nabave”) Sporazumu o trgovini, primjereno ga je nakon donošenja objaviti u Službenom listu Europske unije.

               2021/0014 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Odboru za trgovinu u vezi s izmjenom Dodatka 1. Prilogu XII. („Vladine javne nabave”) Sporazumu o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir Sporazum o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, a posebno njegov članak 191.,

               uzimajući u obzir prijedlog Europske komisije,

               budući da:

               (1)Unija je u skladu s Odlukom Vijeća 2012/735/EU
                  2
                 potpisala Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, koji se od 1. ožujka 2013. privremeno primjenjuje između Unije i Perua, a od 1. kolovoza 2013. između Unije i Kolumbije. Sporazum o trgovini izmijenjen je Protokolom o pristupanju Ekvadora
                  3
               , koji je potpisan 11. studenoga 2016. u skladu s Odlukom Vijeća (EU) 2016/2369
                  4
                i privremeno se primjenjuje od 1. siječnja 2017. („Sporazum o trgovini”).

               (2)U skladu s člankom 14. stavkom 3., u vezi s člankom 12. stavkom 4. Sporazuma o trgovini, odluka se može donijeti u okviru Odbora za trgovinu osnovanog na temelju Sporazuma o trgovini između Unije i Kolumbije ako se ta odluka isključivo odnosi na njihov bilateralni odnos.

               (3)Odbor za trgovinu donijet će odluku o izmjeni odjeljka A pododjeljka 1. Dodatka 1. Prilogu XII. Sporazumu o trgovini dodavanjem šest agencija na popis tijela za nabavu na središnjoj razini za Kolumbiju.

               (4)Primjereno je utvrditi stajalište koje u ime Unije treba zauzeti u Odboru za trgovinu jer će odluka o izmjeni odjeljka A pododjeljka 1. Dodatka 1. Prilogu XII. Sporazumu o trgovini biti obvezujuća za Uniju u skladu s člankom 14. stavkom 2. Sporazuma o trgovini.

               (5)Člankom 191. Sporazuma o trgovini utvrđuju se postupci kojima stranka može izmijeniti ili ispraviti obuhvat nabave iz glave VI. Sporazuma o trgovini.

               (6)U odjeljku A pododjeljku 1. („Tijela središnje državne uprave”) Dodatka 1. Prilogu XII. („Vladine javne nabave”) Sporazumu o trgovini navedena su kolumbijska tijela središnje državne uprave čija je nabava obuhvaćena glavom VI.

               (7)Na sastanku Pododbora za javnu nabavu održanom 17. listopada 2019. u Bogoti Kolumbija je obavijestila Uniju o namjeri da ažurira popis tijela nabave na središnjoj razini dodavanjem šest agencija osnovanih nakon 2011., koje pripadaju izvršnoj razini. U trenutku zaključenja pregovora o Sporazumu o trgovini između Unije i Kolumbije 2010., trenutačne nadležnosti takvih agencija tada su imala tijela nabave na ministarskoj razini. Te agencije trenutačno nisu na popisu tijela nabave na središnjoj razini u obuhvatu Kolumbije.

               (8)Unija i Kolumbija suglasne su da bi popis tijela nabave Kolumbije na središnjoj razini trebalo ažurirati dodavanjem tih šest agencija.

               (9)Stoga je potrebno izmijeniti odjeljak A pododjeljak 1. Dodatka 1. Prilogu XII. Sporazumu o trgovini. Unija i Kolumbija suglasne su da za takvo ažuriranje ne bi trebale biti potrebne kompenzacijske prilagodbe jer je riječ o neznatnoj izmjeni u skladu s člankom 191. stavkom 2. Sporazuma o trgovini,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti u Odboru za trgovinu temelji se na Nacrtu odluke Odbora za trgovinu o izmjeni Dodatka 1. Prilogu XII. Sporazumu o trgovini između Europske unije i njezinih država članica, s jedne strane, i Kolumbije, Ekvadora i Perua, s druge strane, priloženom ovoj Odluci.

               Članak 2.

               Odluka Odbora za trgovinu nakon donošenja se objavljuje u Službenom listu Europske unije.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Predmet C-399/12, Njemačka protiv Vijeća (OIV), ECLI:EU:C:2014:2258, točke 61.–64.

                     (2)

                        Odluka Vijeća 2012/735/EU od 31. svibnja 2012. o potpisivanju, u ime Unije, i privremenoj primjeni Sporazuma o trgovini između Europske unije i njezinih država članica, s jedne strane, i Kolumbije i Perua, s druge strane (SL L 354, 21.12.2012., str. 1.).

                     (3)

                        Protokol o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora (SL L 356, 24,12,2016, str. 3.).

                     (4)

                        Odluka Vijeća (EU) 2016/2369 od 11. studenoga 2016. o potpisivanju, u ime Unije, i privremenoj primjeni Protokola o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora (SL L 356, 24.12.2016., str. 1.).

    ---documentbreak---

               EUROPSKA KOMISIJA
            Bruxelles, 27.1.2021.
            COM(2021) 27 final
            PRILOG

            Prijedlogu odluke Vijeća
            o stajalištu koje u ime Europske unije treba zauzeti u Odboru za trgovinu u vezi s izmjenom Dodatka 1. Prilogu XII. („Vladine javne nabave”) Sporazumu o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane

               NACRT

               ODLUKE 2/2020 ODBORA ZA TRGOVINU IZMEĐU EU-a, KOLUMBIJE, PERUA I EKVADORA

               od XX 2021.

               o izmjeni Dodatka 1. Prilogu XII. („Vladine javne nabave”) Sporazumu o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane

               ODBOR ZA TRGOVINU,

               uzimajući u obzir Sporazum o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane, a posebno njegov članak 191.,

               budući da:

               (1)Člankom 191. Sporazuma o trgovini između Europske unije i njezinih država članica, s jedne strane, i Kolumbije, Perua i Ekvadora, s druge strane („Sporazum o trgovini”) utvrđuju se postupci kojima stranka može izmijeniti ili ispraviti obuhvat nabave iz glave VI. Sporazuma o trgovini.

               (2)U odjeljku A pododjeljku 1. („Tijela središnje državne uprave”) Dodatka 1. Prilogu XII. Sporazumu o trgovini navedena su kolumbijska tijela središnje državne uprave čija je nabava obuhvaćena glavom VI.

               (3)Na sastanku Pododbora za javnu nabavu održanom 17. listopada 2019. u Bogoti Kolumbija je obavijestila Uniju o namjeri da ažurira popis tijela nabave na središnjoj razini dodavanjem šest agencija osnovanih nakon 2011., koje pripadaju izvršnoj razini. U trenutku zaključenja pregovora o Sporazumu o trgovini između Unije i Kolumbije 2010. trenutačne nadležnosti takvih agencija tada su imala tijela nabave na ministarskoj razini. Te agencije trenutačno nisu na popisu tijela nabave na središnjoj razini u obuhvatu Kolumbije.

               (4)Unija i Kolumbija suglasne su da bi popis tijela nabave Kolumbije na središnjoj razini trebalo ažurirati dodavanjem tih šest agencija kako je utvrđeno u ovoj Odluci.

               (5)Stoga je potrebno izmijeniti odjeljak A pododjeljak 1. Dodatka 1. Prilogu XII. Sporazumu o trgovini. Unija i Kolumbija suglasne su da za takvo ažuriranje ne bi trebale biti potrebne kompenzacijske prilagodbe jer je riječ o neznatnoj izmjeni u skladu s člankom 191. stavkom 2. Sporazuma o trgovini.

               (6)U skladu s člankom 3. stavkom 14. Sporazuma o trgovini, u vezi s njegovim člankom 4. stavkom 12., odluka o izmjeni odjeljka A pododjeljka 1. Dodatka 1. Prilogu XII. Sporazumu o trgovini može se donijeti u okviru Odbora za trgovinu osnovanom na temelju Sporazuma o trgovini između Unije i Kolumbije, kao dotične andske zemlje potpisnice, jer se odnosi isključivo na njihov bilateralni odnos.

               DONIO JE OVU ODLUKU:

               Članak 1.

               Na popis tijela nabave na središnjoj razini iz odjeljka A pododjeljka 1. Dodatka 1. Prilogu XII. (Vladine javne nabave) Sporazumu o trgovini dodaju se sljedeći naslov i šest agencija:

               „Izvršne agencije

               29. Agencia Nacional de Minería

               30. Agencia Nacional de Infraestructura

               31. Agencia Nacional de Seguridad Vial

               32. Agencia Nacional del Espectro

               33. Agencia Presidencial de Cooperación Internacional de Colombia

               34. Agencia de Desarrollo Rural”.

               Članak 2.

               Izmjena iz članka 1. ne podrazumijeva nikakve kompenzacijske prilagodbe.

               Članak 3.

               Ova Odluka stupa na snagu […].

               Ova Odluka sastavlja se na službenim jezicima stranaka Sporazuma o trgovini, pri čemu je svaki od tih tekstova jednako vjerodostojan.

               Sastavljeno u [...]

                        Za Odbor za trgovinu


               EUROPSKA KOMISIJA
            Bruxelles, 27.1.2021.
            COM(2020) 834 final/2
            2020/0368(NLE)
            COM(2020) 834 final of 10.12.2020 downgraded on 27.1.2021
            Prijedlog
            ODLUKE VIJEĆA
            u skladu s člankom 218. stavkom 9. UFEU-a o stajalištu Unije u pogledu Nacrta odluke Zajedničkog odbora o utvrđivanju robe za koju ne postoji rizik

               OBRAZLOŽENJE

               1.Predmet prijedloga

               Komisija predlaže da Vijeće odobri stajalište koje treba zauzeti u ime Unije u Zajedničkom odboru osnovanom Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) u pogledu odluke Zajedničkog odbora kojom se utvrđuju uvjeti pod kojima se smatra da roba nije komercijalno prerađena u Sjevernoj Irskoj te uvjeti pod kojima se smatra da za robu unesenu u Sjevernu Irsku ne postoji rizik naknadnog premještanja u Uniju.

               2.Kontekst prijedloga

                  Člankom 5. stavkom 1. Protokola o Irskoj i Sjevernoj Irskoj (u daljnjem tekstu „Protokol”) utvrđuje se primjenjivi carinski režim za robu unesenu u Sjevernu Irsku:

               –za robu unesenu u Sjevernu Irsku izravnim prijevozom iz drugog dijela Ujedinjene Kraljevine: nema carina, osim ako postoji rizik naknadnog premještanja u Uniju,

               –za robu unesenu u Sjevernu Irsku iz ostalih trećih zemalja osim Ujedinjene Kraljevine: carine koje se primjenjuju u Ujedinjenoj Kraljevini, osim ako postoji rizik naknadnog premještanja u Uniju.

                  U skladu s člankom 5. stavkom 2. Protokola smatra se da za svu robu unesenu u Sjevernu Irsku postoji rizik naknadnog premještanja u Uniju, osim ako se utvrdi da predmetna roba

               –neće biti komercijalno prerađena u Sjevernoj Irskoj,

               –te ispunjava kriterije koje je utvrdio Zajednički odbor za utvrđivanje robe za koju ne postoji rizik naknadnog premještanja u Uniju.

                  Člankom 5. stavkom 2. Protokola predviđa se Odluka Zajedničkog odbora kojom se utvrđuju uvjeti pod kojima je ispunjen bilo koji od tih zahtjeva prema kojima se smatra da za robu ne postoji rizik naknadnog premještanja iz Sjeverne Irske u Uniju.

               3.Stajalište koje treba zauzeti u ime Unije

               Uvjeti pod kojima se za robu smatra da „ne postoji rizik” premještanja u Uniju

               Za robu unesenu u Sjevernu Irsku može se smatrati da „ne postoji rizik” naknadnog premještanja u Uniju ako

               ·ne postoji ekonomski poticaj za njezin prijevoz u EU preko Sjeverne Irske zbog primjenjive razlike u tarifama, što znači da

               ·za robu iz Velike Britanije: carinska tarifa je nula,

               ·za robu iz ostalih trećih zemalja: tarifa EU-a niža je ili jednaka tarifi Ujedinjene Kraljevine,

               ili ako je na neki drugi način osigurano da se rizik od njezina daljnjeg premještanja u EU svede na najmanju mjeru, posebno zato što je uvoznik priznat kao gospodarski subjekt koji prodaje samo krajnjim potrošačima u Sjevernoj Irskoj („program pouzdanih trgovaca”). Potrebno je da Unija posebno savjesno prati provedbu članka 5. stavka 1. Protokola putem programa pouzdanih trgovaca. Kako bi se Uniji omogućilo da reagira ako se pokaže da su ti programi nedovoljno pouzdani, Odlukom Zajedničkog odbora predviđaju se postupovna jamstva kojima se omogućuje prestanak primjene pristupa utvrđenog u njoj (klauzula o isteku valjanosti).

               4.Pravna osnova

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Odluka koju Zajednički odbor treba donijeti akt je koji proizvodi pravne učinke. Predviđeni akt postat će obvezujući za stranke u skladu s člankom 166. Sporazuma.

               Predviđenim aktom ne dopunjuje se niti mijenja institucionalni okvir sporazuma.

               Stoga je postupovnopravna osnova za predloženu odluku članak 218. stavak 9. UFEU-a.

               5.Objava predviđenog akta

               Budući da se odluka Zajedničkog odbora odnosi na provedbu materijalnih odredaba Potokola, primjereno ju je nakon donošenja objaviti u Službenom listu Europske unije.

               2020/0368 (NLE)

               Prijedlog

               ODLUKE VIJEĆA

               u skladu s člankom 218. stavkom 9. UFEU-a o stajalištu Unije u pogledu Nacrta odluke Zajedničkog odbora o utvrđivanju robe za koju ne postoji rizik

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov [članak 218. stavak 9.],

               uzimajući u obzir prijedlog Europske komisije,

               budući da:

               (1)Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) Unija je sklopila Odlukom Vijeća (EU) 2020/135
                  1
                 od 30. siječnja 2020., a stupio je na snagu 1. veljače 2020.

               (2)Člankom 166. Sporazuma o povlačenju Zajednički odbor ovlašćuje se za donošenje odluka o svim pitanjima za koja je to predviđeno tim sporazumom. Protokol o Irskoj i Sjevernoj Irskoj uz Sporazum o povlačenju („Protokol”) sastavni je dio tog sporazuma.

               (3)Člankom 5. stavkom 1. Protokola predviđa se primjena carina koje se u pravu Unije primjenjuju na robu unesenu u Sjevernu Irsku za koju postoji rizik naknadnog premještanja u Uniju. Roba za koju taj rizik ne postoji ne podliježe carinama ili ne podliježe carinama koje se primjenjuju u Ujedinjenoj Kraljevini.

               (4)U skladu s člankom 5. stavkom 2. za svu robu unesenu u Sjevernu Irsku smatra se da postoji rizik naknadnog premještanja u Uniju. Da bi se smatrala „robom za koju ne postoji rizik” u tom smislu, roba koja se unosi u Sjevernu Irsku ne smije ondje biti komercijalno prerađena ili mora ispunjavati kriterije utvrđene u odluci Zajedničkog odbora.

               (5)Kriterijima za robu koja komercijalno nije prerađena trebala bi se poštovati i činjenica da je, u skladu s člankom 6. Protokola, Sjeverna Irska dio carinskog područja Ujedinjene Kraljevine te bi oni trebali odražavati obvezu stranaka Protokola u okviru koje bi provedba tog protokola trebala što manje utjecati na svakodnevni život zajednica u Irskoj i Sjevernoj Irskoj.

               (6)Može se smatrati da za robu unesenu u Sjevernu Irsku ne postoji rizik naknadnog premještanja u Uniju ako je razlika tarifa jednaka nuli ili ako je na drugi način osigurano da nema poticaja za gospodarske subjekte da otpremaju robu u Sjevernu Irsku samo zbog biranja primjenjive carinske tarife.

               (7)Stoga je primjereno utvrditi stajalište koje treba zauzeti u ime Unije u okviru Zajedničkog odbora,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Zajedničkog odbora osnovanog člankom 164. Sporazuma o povlačenju u pogledu odluke koju treba donijeti u skladu s člankom 12. Protokola temelji se na nacrtu odluke Zajedničkog odbora priloženom ovoj Odluci.

               Članak 2.

               Odluka Zajedničkog odbora objavljuje se u Službenom listu Europske unije.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 29, 31.1.2020., str. 1.

    ---documentbreak---

               EUROPSKA KOMISIJA
            Bruxelles, 27.1.2021.
            COM(2020) 834 final/2
            COM(2020) 834 final of 10.12.2020 downgraded on 27.1.2021
            PRILOG

            Prijedlogu odluke Vijeća
            u skladu s člankom 218. stavkom 9. UFEU-a o stajalištu Unije u pogledu Nacrta odluke Zajedničkog odbora o utvrđivanju robe za koju ne postoji rizik

               +

               NACRT ODLUKE

               ZAJEDNIČKI ODBOR

               Uzimajući u obzir Protokol o Irskoj / Sjevernoj Irskoj uz Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno njegov članak 5. stavak 2.,

               ODLUČIO JE:

               Članak 1.

               Predmet

               Ovom se Odlukom utvrđuju pravila za provedbu članka 5. stavka 2. Protokola o Irskoj / Sjevernoj Irskoj („Protokol”) u pogledu:

               (a)uvjeta pod kojima se smatra da roba koja je unesena u Sjevernu Irsku iz zemalja izvan Unije neće biti komercijalno prerađena u Sjevernoj Irskoj;

               (b)kriterija prema kojima se smatra da za robu koja je unesena u Sjevernu Irsku iz zemalja izvan Unije ne postoji rizik naknadnog premještanja u Uniju.

               Članak 2.

               Nekomercijalna prerada

               Smatra se da roba nije komercijalno prerađena:

               (a)ako je osoba koja podnosi deklaraciju za puštanje u slobodni promet za tu robu ili u čije se ime takva deklaracija podnosi („uvoznik”) imala ukupni godišnji promet manji od 500 000 GBP u svojoj posljednjoj cijeloj financijskoj godini; ili

               (b)ako se prerada odvija u Sjevernoj Irskoj:

               i.isključivo u svrhu prodaje hrane krajnjem potrošaču u Ujedinjenoj Kraljevini;

               ii.isključivo u svrhu izgradnje, ako je prerađena roba dio stalnog dijela strukture koju uvoznik gradi i smješta u Sjevernoj Irskoj;

               iii.isključivo u svrhu izravne opskrbe primatelja zdravstvenih usluga ili usluga njege od strane uvoznika u Sjevernoj Irskoj;

               iv.isključivo za potrebe neprofitnih aktivnosti u Sjevernoj Irskoj, u slučajevima kad uvoznik ne prodaje prerađenu robu naknadno; ili

               v.isključivo kad je uvoznik upotrebljava u svrhu krajnje uporabe kao hrane za životinje u svojim prostorima koji se nalaze u Sjevernoj Irskoj.

               Članak 3.

               Kriteriji prema kojima se smatra da za robu ne postoji rizik naknadnog premještanja u Uniju

               1.Smatra se da za robu ne postoji rizik naknadnog premještanja u Uniju ako se smatra da roba nije komercijalno prerađena u skladu s člankom 2. i ako:

               (a)u slučaju robe unesene u Sjevernu Irsku iz drugog dijela Ujedinjene Kraljevine izravnim prijevozom,

               i.iznos dospjele carine u skladu sa Zajedničkom carinskom tarifom Unije jednak je nuli; ili

               ii.uvozniku je odobreno u skladu s člancima od 5. do 7. ove Odluke da unese robu u Sjevernu Irsku u svrhu prodaje krajnjim potrošačima koji se nalaze u Ujedinjenoj Kraljevini ili krajnje uporabe od strane krajnjih potrošača koji se nalaze u Ujedinjenoj Kraljevini, među ostalim ako je ta roba nekomercijalno prerađena u skladu s člankom 2. prije prodaje ili krajnje upotrebe od strane krajnjih potrošača;

               (b)u slučaju robe unesene u Sjevernu Irsku izravnim prijevozom, ali ne iz Unije ili drugog dijela Ujedinjene Kraljevine,

               i.dospjela carina u skladu sa Zajedničkom carinskom tarifom Unije jednaka je dospjeloj carini u skladu s carinskom tarifom Ujedinjene Kraljevine ili je manja od nje; ili

               ii.uvoznik je odobreno u skladu s člancima od 5. do 7. ove Odluke da unese robu u Sjevernu Irsku u svrhu prodaje krajnjim potrošačima koji se nalaze u Sjevernoj Irskoj ili krajnje uporabe od strane krajnjih potrošača koji se nalaze u Sjevernoj Irskoj (među ostalim ako je ta roba nekomercijalno prerađena u skladu s člankom 2. prije prodaje krajnjim potrošačima ili krajnje uporabe od strane krajnjih potrošača), a razlika između dospjele carine u skladu sa Zajedničkom carinskom tarifom Unije i dospjele carine u skladu s carinskom tarifom Ujedinjene Kraljevine iznosi manje od 3 % carinske vrijednosti robe.

               2.Stavak 1. točka (a) podtočka ii. i stavak 1. točka (b) podtočka ii. ne primjenjuju se na robu koja podliježe mjerama trgovinske zaštite koje je donijela Unija.

               Članak 4.

               Određivanje primjenjivih carina

               Za potrebe članka 3. stavka 1. točke (a) podtočke i. i članka 3. stavka 1. točke (b) primjenjuju se sljedeća pravila:

               (a)dospjela carina u skladu sa Zajedničkom carinskom tarifom Unije određuje se u skladu s pravilima utvrđenima u carinskom zakonodavstvu Unije;

               (b)dospjela carina u skladu s carinskom tarifom Ujedinjene Kraljevine određuje se u skladu s pravilima utvrđenima u carinskom zakonodavstvu Ujedinjene Kraljevine.

               Članak 5.

               Odobrenje za svrhe iz članka 3.

               1.Za potrebe članka 3. stavka 1. točke (a) podtočke ii. i članka 3. stavka 1. točke (b) podtočke ii. zahtjev za odobrenje za unošenje robe u Sjevernu Irsku izravnim prijevozom za prodaju krajnjim potrošačima ili za krajnju uporabu od strane krajnjih potrošača podnosi se nadležnom tijelu Ujedinjene Kraljevine.

               2.Zahtjev za odobrenje iz stavka 1. sadržava informacije o poslovnim aktivnostima podnositelja zahtjeva, o robi koja se obično unosi u Irsku te opis vrste evidencije, sustava i kontrola koje je uspostavio podnositelj zahtjeva kako bi osigurao da je roba obuhvaćena odobrenjem pravilno deklarirana u carinske svrhe te da se mogu pribaviti dokazi koji podupiru obvezu u članku 6. točki (b). Gospodarski subjekt čuva dokaze, npr. račune, za proteklih pet godina te ih na zahtjev dostavlja nadležnim tijelima. Zahtjevi u pogledu podataka u zahtjevu detaljno su navedeni u Prilogu ovoj Odluci.

               3.Odobrenje obuhvaća najmanje sljedeće:

               (a)ime osobe kojoj je izdano odobrenje („korisnik odobrenja”);

               (b)jedinstveni referentni broj koji je nadležno carinsko tijelo dodijelilo odluci („referentni broj odobrenja”);

               (c)tijelo koje je izdalo odobrenje;

               (d)datum stupanja na snagu odobrenja.

               4.Odredbe carinskog zakonodavstva Unije o odlukama koje se odnose na primjenu carinskog zakonodavstva primjenjuju se na zahtjeve i odobrenja iz ovog članka, uključujući u pogledu praćenja.

               5.Ako nadležno carinsko tijelo Ujedinjene Kraljevine primijeti namjernu zloupotrebu odobrenja ili kršenje uvjeta za odobrenje utvrđenih u ovoj Odluci, to tijelo suspendira ili opoziva odobrenje.

               Članak 6.

               Opći uvjeti za odobrenje

               Za potrebe članka 3. stavka 1. točke (a) podtočke ii. i članka 3. stavka 1. točke (b) podtočke ii., odobrenje se može izdati podnositeljima zahtjeva:

               (a)koji ispunjavaju sljedeće kriterije za poslovni nastan:

               i.imaju poslovni nastan u Sjevernoj Irskoj ili imaju stalno mjesto poslovanja u Sjevernoj Irskoj

               –na kojem su stalno prisutni ljudski i tehnički resursi; i

               –odakle se roba prodaje krajnjim potrošačima ili je predviđena za krajnju uporabu od strane krajnjih potrošača; i

               –na kojem su carinska, trgovačka i prijevozna evidencija i informacije dostupne ili im se može pristupiti u Sjevernoj Irskoj, i

               ii.ako nemaju poslovni nastan u Sjevernoj Irskoj, njihove operacije povezane s carinom provode se u Ujedinjenoj Kraljevini i imaju neizravnog carinskog zastupnika u Sjevernoj Irskoj;

               (b)koji se obvezuju da će u Sjevernu Irsku unijeti robu isključivo za prodaju krajnjim potrošačima ili za krajnju uporabu od strane krajnjih potrošača, uključujući slučajeve u kojima je ta roba nekomercijalno prerađena u skladu s člankom 2. prije prodaje krajnjim potrošačima ili krajnje uporabe od strane krajnjih potrošača; i, u slučaju prodaje krajnjim potrošačima u Sjevernoj Irskoj, koji se obvezuju da će se prodaja obavljati iz jedne ili nekoliko fizičkih trgovina u Sjevernoj Irskoj iz kojih se obavlja fizička izravna prodaja krajnjim potrošačima.

               Članak 7.

               Posebni uvjeti za odobrenje

               1.Za potrebe članka 3. stavka 1. točke (a) podtočke ii. i članka 3. stavka 1. točke (b) podtočke ii. odobrenje za unošenje robe u Sjevernu Irsku izdaje se samo podnositeljima zahtjeva koji ispunjavaju uvjete iz članka 6. i sljedeće uvjete:

               (a)podnositelj zahtjeva izjavljuje da će deklarirati za puštanje u slobodni promet robu unesenu u Sjevernu Irsku u skladu s člankom 3. stavkom 1. točkom (a) podtočkom ii. ili člankom 3. stavkom 1. točkom (b) podtočkom ii.;

               (b)podnositelj zahtjeva nije počinio teške povrede ili ponovljene povrede carinskog zakonodavstva i poreznih pravila niti postoji evidencija o teškim kaznenim djelima u okviru njegovih gospodarskih aktivnosti;

               (c)u pogledu robe koja se deklarira kao roba za koju ne postoji rizik, podnositelj zahtjeva dokazuje da ima visoku razinu kontrole nad svojim poslovanjem i protokom robe putem sustava upravljanja trgovinskom i, prema potrebi, prijevoznom evidencijom koja omogućuju odgovarajuće kontrole i dostavljanje dokaza kao potporu obvezi iz članka 6. točke (b).

               2.Odobrenja se izdaju samo ako carinsko tijelo smatra da će moći provesti kontrole bez neproporcionalnih administrativnih napora, uključujući kontrole bilo kojeg dokaza o tome da je roba prodana krajnjim potrošačima ili podvrgnuta krajnjoj uporabi od strane krajnjih potrošača.

               3.Tijekom razdoblja koje završava dva mjeseca nakon stupanja na snagu ove Odluke, odobrenje se može privremeno izdati ako je podnositelj zahtjeva podnio potpuni zahtjev, ispunjava uvjete iz stavka 1. točke (b) i izjavljuje da ispunjava druge uvjete za odobrenje. Trajanje privremenog odobrenja ograničeno je na četiri mjeseca, nakon čega se mora izdati trajno odobrenje kako bi gospodarski subjekt i dalje bio odobren.

               Članak 8.

               Razmjena informacija o primjeni članka 5. stavaka 1. i 2. Protokola

               1.Ne dovodeći u pitanje njezine obveze na temelju članka 5. stavka 4. Protokola, u vezi s Uredbom (EZ) br. 638/2004 Europskog parlamenta i Vijeća(
                  1
               ) i Uredbu (EZ) br. 471/2009 Europskog parlamenta i Vijeća(
                  2
               ), Ujedinjena Kraljevina mjesečno dostavlja Uniji informacije o primjeni članka 5. stavaka 1. i 2. Protokola te ove Odluke. Te informacije obuhvaćaju količine i vrijednosti, u zbirnom obliku i po pošiljci, kao i prijevozna sredstva, koji se odnose:

               (a)na robu unesenu u Sjevernu Irsku u odnosu na koju nije dospjela carina u skladu s člankom 5. stavkom 1. prvim podstavkom Protokola;

               (b)na robu unesenu u Sjevernu Irsku za koju je dospjela carina bila ona primjenjiva u Ujedinjenoj Kraljevini u skladu s člankom 5. stavkom 1. drugim podstavkom Protokola; i

               (c)na robu unesenu u Sjevernu Irsku za koju je dospjela carina bila u skladu sa Zajedničkom carinskom tarifom Unije.

               2.Ujedinjena Kraljevina dostavlja informacije iz stavka 1. petnaestog radnog dana mjeseca koji slijedi nakon mjeseca za koji su informacije dostavljene.

               3.Informacije se dostavljaju tehnikama elektroničke obrade podataka.

               4.Na zahtjev predstavnika Unije iz {unijeti upućivanje na odluku ZO-a o prisutnosti Unije}, a najmanje dvaput godišnje, nadležna tijela Ujedinjene Kraljevine tim predstavnicima dostavljaju zbirne informacije i informacije po obrascu odobrenja o odobrenjima izdanima u skladu s člancima od 5. do 7., uključujući broj prihvaćenih, odbijenih i opozvanih odobrenja.

               5.Redoviti prijenos prethodno navedenih informacija započinje što je prije moguće, a najkasnije 15. travnja 2021. Prvi prijenos informacija obuhvaća informacije za razdoblje od 1. siječnja 2021. do kraja mjeseca koji prethodi prijenosu.

               Članak 9.

               Preispitivanje i raskid

               Ako bilo koja stranka smatra da je došlo do znatnog preusmjeravanja trgovine ili prijevare ili drugih nezakonitih aktivnosti, ta stranka o tome obavješćuje drugu stranku u Zajedničkom odboru do 1. kolovoza 2023., a stranke ulažu sve napore kako bi pronašle obostrano zadovoljavajuće rješenje tog pitanja. Ako stranke ne pronađu obostrano zadovoljavajuće rješenje, članak 3. stavak 1. točka (a) podtočka ii., članak 3. stavak 1. točka (b) podtočka ii. i članci 5. i 8. ove Odluke prestaju se primjenjivati od 1. kolovoza 2024., osim ako ih Zajednički odbor prije 1. travnja 2024. odluči i dalje primjenjivati.

               Ako se članak 3. stavak 1. točka (a) podtočka ii., članak 3. stavak 1. točka (b) podtočka ii. i članci 5. i 8. ove Odluke prestanu primjenjivati u skladu s prvim podstavkom, Zajednički odbor mijenja ovu Odluku do 1. kolovoza 2024. kako bi se odgovarajuća alternativna odredba primjenjivala od 1. kolovoza 2024., uzimajući u obzir specifične okolnosti u Sjevernoj Irskoj i u potpunosti poštujući da je Sjeverne Irska dio carinskog područja Ujedinjene Kraljevine.

               Članak 10.

               Stupanje na snagu

               Ova Odluka stupa na snagu 1. siječnja 2021.

               Sastavljeno u ...

               Za Zajednički odbor

               Supredsjednici

               Prilog

               Zahtjev za odobrenje za unošenje robe u Sjevernu Irsku za krajnje potrošače

               (iz članka 5. Odluke)

               Informacije o zahtjevu

               1. Popratni dokumenti

               Obvezni popratni dokumenti i informacije koje moraju dostaviti svi podnositelji zahtjeva:

               dokument o poslovnom nastanu / dokaz o trajnom poslovnom nastanu.

               2. Ostali popratni dokumenti i informacije koje dostavlja podnositelj zahtjeva:

               Sve druge popratne dokumente ili informacije koji se smatraju relevantnima za provjeru usklađenosti podnositelja zahtjeva s uvjetima iz članaka 6. i 7. Odluke.

               Navesti podatke o vrsti i, ako je primjenjivo, identifikacijski broj i/ili datum izdavanja popratnih dokumenata priloženih zahtjevu. Navesti i ukupan broj priloženih dokumenata.

               3. Datum i potpis podnositelja zahtjeva

               Zahtjeve podnesene uporabom tehnike elektroničke obrade podataka ovjerava osoba koja podnosi zahtjev.

               Datum na koji je podnositelj zahtjeva potpisao ili na drugi način ovjerio zahtjev.

               Podaci o podnositelju zahtjeva

               4. Podnositelj zahtjeva

               Podnositelj zahtjeva je osoba koja carinskim tijelima podnosi zahtjev za odluku.

               Upisati ime i adresu te osobe.

               5. Identifikacijski broj podnositelja zahtjeva

               Podnositelj zahtjeva je osoba koja carinskim tijelima podnosi zahtjev za odluku.

               Upisati registracijski i identifikacijski broj gospodarskog subjekta (EORI broj) za tu osobu, kako je predviđeno u članku 1. točki 18. Delegirane uredbe Komisije (EU) 2015/2446(
                  3
               ).

               6. Pravni oblik podnositelja zahtjeva

               Pravni oblik naveden u osnivačkom aktu.

               7. PDV identifikacijski broj/brojevi

               Ako je dodijeljen, upisati PDV identifikacijski broj.

               8. Poslovne aktivnosti

               Unijeti podatke o poslovnim aktivnostima podnositelja zahtjeva. Ukratko opišite svoju komercijalnu aktivnost i navedite svoju ulogu u lancu opskrbe (npr. proizvođač robe, uvoznik, trgovac na malo itd.). Navedite:

               — predviđenu uporabu uvezene robe, uključujući opis vrste robe te podvrgava li se bilo kakvoj vrsti prerade

               — procjenu broja carinskih deklaracija za puštanje predmetne robe u slobodni promet godišnje

               — vrstu evidencije, sustava i kontrola uspostavljenih radi potpore obvezi iz članka 6. točke (b).

               9. Godišnji promet

               Za potrebe članka 2. Odluke, upisati godišnji promet za posljednju cijelu financijsku godinu. Ako je riječ o novoosnovanom poduzeću, dostaviti evidenciju i informacije koje su relevantne za procjenu očekivanog prometa, npr. najnovije prognoze novčanog toka, bilance te dobiti i gubitka, koje su odobrili direktori/partneri/isključivi vlasnik.

               10. Osoba za kontakt odgovorna za zahtjev

               Osoba za kontakt odgovorna je za kontaktiranje s carinom u vezi sa zahtjevom.

               Navesti ime osobe za kontakt te bilo koji od sljedećih podataka: telefonski broj, adresu e-pošte (po mogućnosti zajednička adresa e-pošte).

               11. Osoba odgovorna za trgovačko društvo podnositelja zahtjeva ili osoba koja provodi kontrolu nad njegovim upravljanjem

               Za potrebe članka 7. točke (b) Odluke upisati ime i potpune podatke dotičnih osoba u skladu s pravnim nastanom/pravnim oblikom trgovačkog društva podnositelja zahtjeva, a posebno: direktora/upravitelja trgovačkog društva i predsjednike upravnog odbora, ako postoje. Podaci trebaju sadržavati: puno ime i adresu, datum rođenja i nacionalni identifikacijski broj.

               Datumi, vrijeme, rokovi i mjesta

               12. Datum osnivanja

               Brojkama – dan, mjesec i godina osnivanja.

               13. Adresa poslovnog nastana/adresa boravišta

               Puna adresa mjesta u kojem osoba ima poslovni nastan/boravište, uključujući oznaku zemlje ili državnog područja.

               14. Mjesto na kojem se čuva evidencija

               Upisati punu adresu lokacija na kojima se čuva ili se namjerava čuvati evidencija podnositelja zahtjeva. Umjesto adrese može se navesti oznaka prema sustavu UN/LOCODE ako se na temelju nje može nedvojbeno utvrditi predmetna lokacija.

               15. Mjesta prerade ili uporabe

               Navedite adresu mjesta na kojem će se roba prerađivati, ako je primjenjivo, i prodavati krajnjim potrošačima.

                     (1)

                        Uredba (EZ) br. 638/2004 Europskog parlamenta i Vijeća od 31. ožujka 2004. o statistici Zajednice u vezi s robnom razmjenom između država članica i o stavljanju Uredbe Vijeća (EEZ) br. 3330/91 izvan snage (SL L 102, 7.4.2004., str. 1.).

                     (2)

                        Uredba (EZ) br. 471/2009 Europskog parlamenta i Vijeća od 6. svibnja 2009. o statistici Zajednice u vezi s vanjskom trgovinom sa zemljama nečlanicama te o stavljanju izvan snage Uredbe Vijeća (EZ) br. 1172/95 (SL L 152, 16.6.2009., str. 23.).

                     (3)

                        Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije (SL L 343, 28.12.2015, str. 1).